Forslag til Rådets direktiv om kabinebesætninger inden for civil luftfart: sikkerhedskrav og bevis for faglige kvalifikationer (97/C 263/04) (EØS-relevant tekst) KOM(97) 382 endelig udg. - 97/0212(SYN)

(Forelagt af Kommissionen den 23. juli 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 84, stk. 2,

under henvisning til forslag fra Kommissionen

i samarbejde med Europa-Parlamentet i henhold til proceduren i artikel 189 C i traktaten

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Gennemførelse af det indre marked kræver et effektivt lufttransportsystem, der bygger på fri og loyal konkurrence;

et af den fælles luftfartspolitiks væsentlige mål er opretholdelse af et højt sikkerhedsniveau;

for at sikre et højt sikkerhedsniveau, skal det kabinepersonale, der varetager sikkerhedsfunktioner, opfylde uddannelsesmæssige og lægelige minimumskrav;

uddannelseskrav for kabinebesætningen er forskellige fra den ene medlemsstat til den anden, og det er derfor at foretrække - under hensyntagen til nærhedsprincippet - at handle på EF-niveau med henblik på at sikre fælles krav og et ensartet sikkerhedsniveau, loyal konkurrence på det indre marked samt at fremme mobilitet i EF for denne personalekategori;

al uddannelse skal kontrolleres og registreres og det skal attesteres, at uddannelsen er blevet gennemført med held;

beviser for faglige kvalifikationer, som er blevet udstedt i overensstemmelse med dette direktiv, skal accepteres i de andre medlemsstater;

Rådets direktiv 89/391/EØF af 12. juni 1989 om forbedring af arbejdstagernes sikkerhed og sundhed under arbejdet (1) fastsætter, at arbejdsgiverne skal sikre arbejdstagernes sikkerhed og sundhed i ethvert arbejdsrelateret aspekt, inklusive uddannelse, og oppebære de finansielle omkostninger herved -

UDSTEDT FØLGENDE DIREKTIV:

Artikel 1

Anvendelsesområde

1. Dette direktiv gælder for alle medlemmer af kabinebesætningen, der pålægges sikkerhedsopgaver, på fly, der anvendes af EF-luftfartsselskaber, selvom flyet er registreret i et tredjeland.

2. Dette direktiv gælder med forbehold af forpligtelserne i henhold til Rådets direktiv 89/391/EØF.

Artikel 2

Definitioner

I dette direktiv forstås ved

a) »EF-luftfartsselskab«: et luftfartsselskab i henhold til Rådets forordning (EØF) nr. 2407/92.

b) »Kabinebesætning«: ethvert medlem af besætningen, undtagen flybesætningen, som luftfartsselskabet har pålagt opgaver i flyets passagerafdeling, undtagen yderligere medlemmer af besætningen, som kun er pålagt opgaver, der ikke er forbundet med sikkerhed.

c) »Sikkerhedsopgaver«: alle opgaver forbundet med sikker drift af et fly og med passagernes sikkerhed.

d) »Bevis for faglige kvalifikationer«: formel anerkendelse af den uddannelse, der gives af den nationale civilluftfartsmyndighed i en medlemsstat eller af enhver anden organisation, der udpeges og godkendes af denne myndighed.

e) »Officielt anerkendt organisation«: den kompetente nationale civilluftfartsmyndighed eller enhver anden organisation, der er godkendt af denne myndighed til at give uddannelse i overensstemmelse med bestemmelserne i bilag I, II og III og at udstede bevis for faglige kvalifikationer.

Artikel 3

Et luftfartsselskab må ikke pålægge et medlem af kabinebesætningen sikkerhedsopgaver, og et medlem af kabinebesætningen må ikke acceptere sådanne opgaver, hvis ikke kravene i artikel 4, 5, 6 og 7 er opfyldt.

Artikel 4

Minimumsalder og lægelige krav

1. Et medlem af kabinebesætningen skal være mindst 18 år gammel.

2. Et medlem af kabinebesætningen, som pålægges sikkerhedsopgaver, skal regelmæssigt bestå en lægeundersøgelse eller -vurdering for at kontrollere helbredsmæssig egnethed til at udføre sine opgaver.

Artikel 5

Begynderuddannelse, omskoling, genopfriskningsuddannelse

1. Et medlem af kabinebesætningen, som er pålagt sikkerhedsopgaver, skal have bestået et begynderkursus i sikkerhedsuddannelse omfattende mindst emnerne i bilag I.

2. Et medlem af kabinebesætningen, som er pålagt sikkerhedsopgaver i et bestemt fly, skal have gennemgået omskoling omfattende mindst emnerne i bilag II.

3. Et medlem af kabinebesætningen, der er pålagt sikkerhedsopgaver, skal gennemgå opfriskningsuddannelse i henhold til bestemmelserne i bilag III.

Artikel 6

Godkendelse af uddannelsens indhold og uddannelsesorganisationer

Programmet for og tilrettelæggelsen af uddannelsen i artikel 5 godkendes af den kompetente nationale civilflyvningsmyndighed. Uddannelsen gives af en officielt godkendt organisation.

Artikel 7

Kontrol, registrering og udstedelse af bevis for faglige kvalifikationer

1. Under eller efter afslutning af den påkrævede uddannelse skal alle kabinebesætningsmedlemmer gennemgå en kontrol omfattende den modtagne uddannelse for at kontrollere hans/hendes evne til at udføre sikkerhedsopgaver og beredskabsopgaver. Denne kontrol skal udføres af kvalificeret personale.

Der foretages kontrol efter:

a) begynderuddannelse

b) omskoling

c) genopfriskningsuddannelse.

2. Uddannelsesorganisationen og det enkelte kabinebesætningsmedlem er forpligtet til at bevare og ajourføre dokumentation for al uddannelse og kontrol.

3. Bevis for faglige kvalifikationer med beskrivelse af den gennemførte uddannelse udstedes til kabinebesætningsmedlemmet af en officielt godkendt organisation.

Artikel 8

Bevis for faglige kvalifikationer, som er udstedt i overensstemmelse med dette direktiv, skal accepteres af alle medlemsstater med henblik på at udføre tilsvarende sikkerhedsopgaver på fly, der opereres af EF-luftfartsselskaber.

Artikel 9

Gennemførelse

1. Medlemsstaterne vedtager senest den 1. april 1998 de love og administrative bestemmelser, der er nødvendige for at efterkomme dette direktiv. De underretter straks Kommissionen herom.

2. Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

3. Medlemsstaterne meddeler Kommissionen teksten til de vigtigste nationale retsforskrifter, som de vedtager på det område, der er omfattet af dette direktiv.

Artikel 10

Medlemsstaterne fastsætter sanktioner for overskridelse af de nationale bestemmelser til gennemførelse af dette direktiv og træffer de nødvendige foranstaltninger til at sikre, at disse sanktioner anvendes. Sanktionerne skal være effektive, stå i forhold til forseelsen og være af afskrækkende karakter.

Artikel 11

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 12

Dette direktiv er rettet til medlemsstaterne.

(1) EFT nr. L 183 af 29. 6. 1989.

BILAG I

BEGYNDERUDDANNELSE

Et kabinebesætningsmedlem skal gennemføre begynderuddannelsen med vellykket resultat i henhold til følgende bestemmelser:

a) Brand- og røgbekæmpelse:

1) Det understreges, at det er kabinebesætningens ansvar hurtigt at reagere på krisesituationer forbundet med brand og røg og navnlig, at det er vigtigt at identificere hvor og hvorfor branden er opstået.

2) Øjeblikkelig underretning af flybesætningen, samt de specifikke handlinger, der er nødvendige med henblik på samordning og assistance, når brand og røg opdages, er af stor vigtighed.

3) Det er nødvendigt at foretage hyppig kontrol af potentielle brandrisikosteder, inklusive toiletter og røgdetektorer.

4) De forskellige typer brand og det rigtige slukningsmiddel; procedurer for særlige brandsituationer; teknikker forbundet med slukningsmidler og konsekvenserne af ukorrekt anvendelse samt anvendelse på begrænset plads.

5) De generelle procedurer for udryknings- og beredskabstjenester på jorden i lufthavne.

b) Overlevelse i vand. Påtagelse og anvendelse af personligt flydeudstyr i vand. Før første tjeneste om bord på et fly med redningsflåder eller lignende udstyr skal der gives uddannelse i anvendelsen af dette udstyr samt praktiske øvelser i vandet.

c) Overlevelse. Uddannelse i overlevelse skal svare til de områder, hvori arbejdet foregår (f.eks. polarområder, ørkenområder, jungleområder eller havområder).

d) Lægelige aspekter og førstehjælp:

1) Instruktion i førstehjælp og anvendelsen af førstehjælpkasser.

2) Førstehjælp forbundet med overlevelse og tilsvarende hygiejne.

3) De fysiologiske virkninger af flyvning, navnlig hypoxia.

e) Håndtering af passagerer:

1) Rådgivning vedrørende genkendelse og håndtering af passagerer, som er, eller bliver, påvirket af alkohol eller er påvirket af medicin eller narkotika eller er aggressive.

2) Metoder, der kan anvendes til at motivere passagererne samt den nødvendige »crowd control« til at gennemføre en hurtig evakuering af et fly.

3) Bestemmelser om sikker anbringelse af kabinebagage (inklusive kabinens serveringsmateriel) og risikoen for, at det kan udgøre en fare for mennesker i kabinen eller hindre adgang til eller beskadige nødudstyr eller nødudgange i flyet.

4) Korrekt pladsfordeling i forhold til flyets masse og balance er vigtig. Navnlig placering af handicappede passagerer og placering af sunde og raske passagerer ved ukontrollerede nødudgange.

5) Opgaver forbundet med turbulens, herunder sikring af kabinen.

6) Forholdsregler der træffes, når levende dyr transporteres i kabinen.

7) Uddannelse i farligt gods.

8) Sikkerhedsprocedurer.

f) Kommunikation. Under uddannelsen skal det understreges, at effektiv kommunikation mellem kabinebesætningen og flyvebesætningen er vigtig, herunder teknik, samme sprog og terminologi.

g) Disciplin og ansvar:

1) Det er vigtigt, at kabinepersonalet udfører deres opgaver i overensstemmelse med betjeningshåndbogen.

2) Et kabinebesætningsmedlem skal til stadighed være fagligt og fysisk i stand til at udføre sit arbejde, i denne henseende tænkes navnlig på begrænsning af flyve- og arbejdstid og den nødvendige hviletid.

3) Viden om luftfartsbestemmelser om kabinebesætningen og den civile luftfartsmyndigheds rolle.

4) Generelt kendskab til relevant luftfartsterminologi, flyveteori, passagerfordeling, meteorologi og operationsområder.

5) Kabinebesætningen instrueres før flyvning, og de sikkerhedsoplysninger, der er nødvendige for kabinebesætningsmedlemmernes specifikke opgaver, stilles til rådighed.

6) Luftfartsselskabet sikrer, at relevante dokumenter og håndbøger ajourføres med ændringer.

7) Det skal klart kunne identificeres, hvor kabinebesætningsmedlemmer har beføjelse til og ansvar for at påbegynde en evakuering og andre kriseprocedurer.

8) Det understreges, hvor vigtig sikkerhedsopgaver og -ansvar er og ligeledes øjeblikkelig og effektiv reaktion på krisesituationer.

h) Personaleforvaltning.

BILAG II

OMSKOLING TIL EN ANDEN FLYTYPE OG TIL EN VARIANT AF SAMME FLYTYPE

a) Uddannelsen omfatter:

1) Omskoling: til en anden flytype.

Omskolingskursus afsluttes før:

i) kabinebesætningsmedlemmet første gang begynder at arbejde som sådan, eller

ii) kabinebesætningsmedlemmet påbegynder arbejde i et andet type fly.

2) Omskoling: til arbejde i en variant af samme flytype.

En sådan omskoling skal afsluttes før:

i) kabinebesætningsmedlemmet påbegynder arbejde i en variant af samme flytype, eller

ii) kabinebesætningsmedlemmet arbejder med andet udstyr, udstyr der er anderledes placeret, eller andre sikkerhedsprocedurer end den type fly, personen ellers arbejder på.

b) Omskolingsuddannelsen skal tage hensyn til kabinebesætningsmedlemmets tidligere uddannelse.

c) Sikkerhedsniveauet skal sikres på følgende måde:

1) Omskolingsuddannelse til en anden flytype skal foregå på en struktureret og realistisk måde.

2) Omskolingsuddannelse til en variant af samme flytype skal foregå på en struktureret måde.

3) Omskoling til en anden flytype og - hvis dette er nødvendigt - omskoling til en variant af samme flytype omfatter anvendelse af alt beredskabs- og overlevelsesudstyr og alle beredskabsprocedurer, der gælder for den pågældende flytype eller varianten af flytypen og omfatter uddannelse og praktiske øvelser på enten selve flyet eller en lignende træningsanordning.

4) Under omskoling gives uddannelse på stedet i nedtagning og anvendelse af alt beredskabs- og overlevelsesudstyr på flyet samt beredskabsprocedurer og beredskabsuddannelse forbundet med den flytype, den variant og den konfiguration, hvorpå arbejdet foregår.

d) Uddannelse i brand- og røgbekæmpelse.

Realistisk og praktisk uddannelse i anvendelsen af alt brandbekæmpelsesudstyr, herunder beskyttelsesbeklædning af samme art som på flyet. Uddannelsen omfatter:

i) Slukning af brand, som typisk forekommer i et fly; dog må en anden slukningsagens anvendes, når det drejer sig om halonslukkere.

ii) Påtagelse og anvendelse af åndeværn i et simuleret, lukket røgfrit miljø.

e) Betjening af døre og nødudgange:

1) Betjening og åbning af alle normale udgange og af nødudgange til evakuering af passagerer enten i et fly eller en tilsvarende træningsanordning.

2) Betjening af alle andre udgange skal demonstreres.

f) Evakuering ad slide:

1) Udløsning af evakueringsslide fra en højde, der svarer til tærsklen til flyets hovedkabine.

2) Sliden skal fastsættes på et fly eller en tilsvarende træningsanordning.

3) Der skal foretages omskoling, når kabinebesætningsmedlemmet kvalificerer sig til at arbejde på en type fly, hvor udgangen fra hovedkabinen ligger i en anden højde end i de fly, vedkommende tidligere har arbejdet på.

g) Evakueringsprocedurer og krisesituationer:

1) Evakueringsuddannelse med henblik på krisesituationer omfatter forståelse af planlagt og uplanlagt evakuering på landjorden og i vandet. Uddannelsen skal omfatte forståelse af, hvornår nødudgange eller evakueringsudstyr er ubrugeligt.

2) Uddannelsen omfatter følgende:

i) brand, mens flyet er i luften, med særlig vægt på brandkilden

ii) kraftig turbulens

iii) bludseligt fald i trykket i kabinen, herunder det enkelte kabinebesætningsmedlems påtagning af bærbart iltudstyr.

iv) andre krisesituationer, mens flyet er i luften.

h) »Crowd control«. Uddannelse i de praktiske aspekter forbundet med crowd control i forskellige krisesituationer, tilpasset flytypen.

i) Piloten ude af stand til at arbejde. Uddannelse med henblik på at træde til, hvis en pilot bliver uarbejdsdygtig. Uddannelsen omfatter demonstration af:

1) pilotsædets mekanisme

2) lukning og oplukning af pilotens sikkerhedsseler

3) anvendelse af pilotens iltudstyr, og

4) anvendelse af pilotens checklister.

j) Sikkerhedsudstyr. Realistisk uddannelse i og demonstration af placering og anvendelse af sikkerhedsudstyr, herunder følgende:

1) slides, og - i tilfælde hvor selvbærende slides ikke medføres - anvendelse af tilknyttede reb

2) redningsflåder og slide - redningsflåder, herunder det udstyr, der tilhører flåden eller som medføres af flåden

3) redningsveste, redningsveste til spædbørn og flydeanordninger

4) dropout-iltsystem

5) ilt til førstehjælp

6) brandslukkere

7) brandøkse eller brækjern

8) nødbelysning, inklusive stavlygter

9) kommunikationsudstyr, inklusive højttalere

10) overlevelsespakninger, inklusive indhold

11) pyrotekniske nødsignaler (faktiske eller lignende anordninger)

12) førstehjælpskasser, indhold og lægeligt udstyr, og

13) andet kabinesikkerhedsudstyr eller -systemer, hvis dette er relevant.

k) Instruering af passagerer/sikkerhedsdemonstrationer. Der skal gives uddannelse i at forberede passagererne på normale situationer og krisesituationer.

BILAG III

GENOPFRISKNINGSUDDANNELSE

a) Det praktiske uddannelsesprogram skal hvert år omfatte følgende:

1) Beredskabsprocedurer, inklusive situationer, hvor piloten er ude af stand til at arbejde.

2) Evakueringsprocedurer, inklusive crowd control-teknikker.

3) Demonstrationsøvelser, som udføres af hvert enkelt kabinebesætningsmedlem, vedrørende åbning af normale udgange og nødudgange med henblik på evakuering af passagerer.

4) Placering og håndtering af beredskabsudstyr, inklusive iltsystemer; det enkelte kabinebesætningsmedlem ifører sig redningsjakke og bærbart iltudstyr og åndeværn.

5) Førstehjælp og indholdet af førstehjælpskasser.

6) Stuvning af genstande i kabinen.

7) Procedurer forbundet med farligt gods.

8) Sikkerhedsprocedurer.

9) Gennemgang af diverse ulykker.

10) Kabinebesætningsforvaltning.

b) Hver tredje år skal omskolingsuddannelse endvidere indeholde:

1) Betjening og åbning af alle normale udgange og nødudgange med henblik på evakuering af passagerer i et fly eller en tilsvarende træningsanordning.

2) Demonstration af betjeningen af alle andre udgange.

3) Realistisk og praktisk uddannelse i anvendelse af alt brandbekæmpelsesudstyr, inklusive beskyttelsesbeklædning, som svarer til det i maskinen medførte. Denne uddannelse omfatter mindst:

i) slukning af en brand af den type, der forekommer inde i et fly; dog må man anvende en alternativ slukningsagens, når det drejer sig om halonslukkere, og

ii) hver enkelt kabinebesætningsmedlem ifører sig og anvender åndeværn i et lukket, simuleret røgfyldt miljø.

4) Anvendelse af pyrotekniske nødsignaler (virkelige eller lignende anordninger).

5) Demonstration af anvendelsen af redningsflåde eller slide-redningsflåder, hvor disse medføres.